P6_TA(2007)0071

Luftfartsaftale mellem Den Europæiske Union og USA

Europa-Parlamentets beslutning af 14. marts 2007 om indgåelse af en lufttransportaftale mellem Det Europæiske Fællesskab og dets medlemsstater på den ene side og Amerikas Forenede Stater på den anden side

Europa-Parlamentet,

- der henviser til forslag til afgørelse truffet af Rådet og repræsentanterne for Den Europæiske Unions medlemsstaters regeringer, forsamlet i Rådet om indgåelse af lufttransportaftalen mellem Det Europæiske Fællesskab og dets medlemsstater på den ene side og Amerikas Forenede Stater på den anden side (KOM(2006)0169) ("udkast til aftale fra november 2005"),

- der henviser til det nye udkast til aftale, som EU's og USA's delegationer vedtog den 2. marts 2007 i Bruxelles ("aftaleudkast af 2. marts 2007"),

- der henviser til sin beslutning af 17. januar 2006 om en dagsorden for EU's luftfartspolitik over for tredjelande [1],

- der henviser til forretningsordenens artikel 103, stk. 2,

A. der henviser til, at EF-Domstolen har fastslået, at adskillige bilaterale luftfartsaftaler mellem medlemsstaterne og USA er i strid med fællesskabsrettens principper, og at indgåelse af en luftfartsaftale mellem EU og USA er den bedste måde, hvorpå fuld overholdelse af fællesskabsretten kan sikres,

B. der henviser til, at EU og USA sammen står for ca. 60 % af verdens samlede lufttrafik, at en luftfartsaftale mellem EU og USA vil være til gavn for forbrugerne på begge sider af Atlanterhavet, og at en sådan aftale på verdensplan kan danne grundlag for yderligere liberalisering og reguleringskonvergens,

C. der henviser til, at Rådet ikke mente, at udkastet til aftale fra november 2005, skabte lige muligheder, medmindre USA gjorde det lettere for luftfartsselskaber fra EU at få adgang til det amerikanske marked gennem investeringer og erhvervelse af andele i amerikanske luftfartsselskaber,

D. der henviser til, at det amerikanske transportministerium svarede ved at udsende en bekendtgørelse, som lemper fortolkningen af det lovkrav, ifølge hvilket amerikanske luftfartsselskaber skal være under faktisk kontrol af borgere i USA, men at det i december 2006 besluttede at trække denne bekendtgørelse tilbage efter at have gennemgået de talrige kommentarer fra offentligheden, herunder fra USA's Kongres,

E. der henviser til, at dette førte til en ny forhandlingsrunde, der mundede ud i aftaleudkastet af 2. marts 2007,

F. der henviser til at konvergens mellem bestemmelserne er særlig vigtig i en sådan aftale, navnlig hvad angår bestemmelser om sikkerhed, sikring, miljø og arbejdstagernes sociale rettigheder,

Generelle principper

1. anerkender betydningen af en luftfartsaftale mellem EU og USA ikke kun på grund af selve aftalen, men også som et godt eksempel for kommende aftaler;

2. glæder sig derfor over aftaleudkastet af 2. marts 2007 som et vigtigt skridt hen imod et integreret transatlantisk luftfartsmarked, som vil være til gavn for forbrugerne;

3. ville have foretrukket, at der var indgået en afbalanceret samlet aftale, der dækkede alle aspekter af markedsåbning og reguleringskonvergens i stedet for en trinvis tilgang med delaftaler;

4. glæder sig derfor over artikel 21 i aftaleudkastet af 2. marts 2007, som indeholder en dagsorden og en klar tidsplan for forhandlingerne om en anden etape-aftale, der omfatter bestemmelser, som giver parterne mulighed for at suspendere de rettigheder, der er omhandlet i første etape-aftalen, hvis der 30 måneder efter indledningen af forhandlingerne om en anden etape-aftale ikke er indgået en sådan aftale;

5. opfordrer transportministrene til at undertegne aftaleudkastet af 2. marts 2007 på Rådets samling den 22.- 23. marts 2007;

Markedsåbning

6. understreger, at en ny luftfartsaftale mellem EU og USA skal være afbalanceret, hvad angår markedsadgang, og at den skal omhandle spørgsmål som cabotage, etableringsret, ejerskab og de facto-kontrol og statsstøtte;

7. glæder sig derfor bl.a. over bestemmelserne i det aftaleudkastet af 2. marts 2007 om ejerskab, investering og kontrol (bilag 4), om franchising og branding (bilag 5) og om adgang for EU's luftfartsselskaber til Fly America-programmet;

8. beklager imidlertid, at der ikke er sket fremskridt med hensyn til cabotage, og at EU's luftfartsselskabers muligheder for at udøve effektiv kontrol over et amerikansk luftfartsselskab selv med de udvidede ejerskabsbestemmelser stadig er begrænsede;

9. understreger, at statsstøtte til luftfartsselskaber kan forvride konkurrencen, og opfordrer begge parter til at begrænse brugen mest muligt, men glæder sig samtidig over de procedurer, som parterne kan anvende til at underrette hinanden og drøfte de foranstaltninger, de hver især har truffet;

Reguleringskonvergens

10. bemærker, at udviklingen, hvad angår reguleringskonvergens, kun delvis er behandlet i aftaleudkastet af 2. marts 2007, og at den i høj grad er overladt til Det Blandede Udvalg;

11. bemærker endvidere, at den i aftaleudkastet af 2. marts 2007 omhandlede reguleringskonvergens hovedsaligt vedrører bestemmelser om sikkerhed og i begrænset omfang miljømæssige og sociale aspekter;

Sikkerhed

12. glæder sig over samarbejdet mellem de ansvarlige myndigheder i EU og USA på luftfartsområdet, både EU-plan og på føderalt plan i USA samt på medlemsstatsplan og mellemstatsligt plan;

13. påpeger betydningen af den europæiske sortliste over luftfartsselskaber, der ikke opfylder standarderne, og det amerikanske system for kontrol med standarder for luftfartsselskaber og opfordrer begge parter til at udveksle oplysninger på dette område;

14. påpeger sikkerhedsforanstaltningernes vigtighed for luftfarten, men advarer mod overdrevne eller ukoordinerede foranstaltninger, der ikke er baseret på en passende risikovurdering;

15. opfordrer Kommissionen og USA til at kontrollere effektiviteten af de yderligere sikkerhedsforanstaltninger (Security), der har været anvendt siden 2001 med henblik på at fjerne omkostningskrævende overlapning og mangler i sikkerhedskæden;

16. understreger, at de europæiske og amerikanske borgeres privatliv bør respekteres, når personoplysninger om passagerer udveksles mellem EU og USA, i overensstemmelse med kriterierne i Parlamentets beslutninger af 13. marts 2003 [2] og 7. september 2006 [3]; understreger i denne forbindelse vigtigheden af snarest at nå frem til verdensomspændende standarder for beskyttelse af data og privatliv;

17. anbefaler det såkaldte one-stop security-koncept, hvormed der foretages kontrol af passagerer og bagage ved rejsens begyndelse, og ikke igen ved hver enkelt transfer;

Miljø

18. anerkender, at luftfartssektoren på mange måder påvirker miljøet negativt, navnlig som kilde til støj, at den som andre transportformer i væsentlig grad bidrager til ændringerne i klimaet, og at konsekvenserne vil øges i takt med væksten inden for luftfartssektoren;

19. bemærker, at bestemmelserne i artikel 15 i aftaleudkastet af 2. marts 2007 især understreger de mulige skadelige virkninger af miljøforanstaltninger og behovet for at begrænse disse i stedet for at understrege behovet for miljøforanstaltninger inden for luftfarten;

20. understreger derfor behovet for, at både EU og USA træffer effektive foranstaltninger til at begrænse luftfartens negative miljøvirkninger, uden først at udelukke regulerende, finansielle eller andre former for instrumenter til gennemførelse af dette mål;

21. glæder sig over Kommissionens forslag om at lade luftfarten være omfattet af den europæiske ordning for handel med emissionstilladelser for at begrænse luftfartssektorens indvirkning på klimaændringerne; henviser til, at snarlige drøftelser med USA om integrering af den transatlantiske lufttrafik i den europæiske emissionshandelsordning inden 2012 er nødvendige, hvis det skal sikres, at fristerne bliver overholdt;

22. opfordrer begge parter til at udveksle bedste praksis om støjbekæmpelse og anerkendelse af forskelle i lokale forhold;

23. glæder sig over artikel 34 og 35 i det konsultationsmemorandum, der er knyttet til aftaleudkastet af 2. marts 2007, hvori USA og EU aftaler at arbejde sammen inden for rammerne af Organisationen for International Civil Luftfart og G8 for at begrænse flystøj og -emissioner; glæder sig over, at de ansvarlige myndigheder i EU og USA har til hensigt at styrke det tekniske samarbejde inden for klimaforskning og teknologisk udvikling, brændstofeffektivitet og reduktion af emissioner inden for lufttransport;

Socialpolitik

24. opfordrer aktørerne i både USA og EU til at indgå i en fortløbende dialog om sociale standarder for at fremme den gensidige forståelse og samtidig at sigte mod at skabe lige vilkår og gode sociale forhold;

25. anmoder Kommissionen om at opfordre til, at der indføjes henvisninger til den relevante internationale lovgivning om sociale rettigheder i aftalen, navnlig de arbejdstagerrettigheder, der er fastsat i Den Internationale Arbejdsorganisations grundlæggende konventioner (ILO 1930-1999), OECD's retningslinjer for multinationale virksomheder (1976, ændret 2000) og Rom-konventionen om, hvilken lov der skal anvendes på kontraktlige forpligtelser (1980);

26. betoner, at EU's sociallovgivning bør finde anvendelse på arbejdstagere, der er rekrutteret og/eller arbejder i EU's medlemsstater, navnlig direktivet om høring og information af arbejdstagere (2002/14/EF, 98/59/EF og 80/987/EØF), direktivet om tilrettelæggelse af arbejdstiden for mobile arbejdstagere i civil luftfart (2000/79/EF) og direktivet om udstationering af arbejdstagere som led i udveksling af tjenesteydelser (96/71/EF);

Gennemførelse af forhandlinger

27. opfordrer Kommissionen til at sikre, at Parlamentet og alle de relevante interessenter underrettes og høres før og under forhandlingerne om anden etape-aftalen;

28. glæder sig over tanken om regelmæssige møder mellem medlemmer af Europa-Parlamentet og USA's Kongres med henblik på at drøfte relevante emner vedrørende en luftfartsaftale mellem EU og USA;

*

* *

29. pålægger sin formand at sende denne beslutning til Rådet, Kommissionen, medlemsstaternes regeringer og parlamenter og USA's Kongres.

[1] EUT C 287 E af 24.11.2006, s. 84.

[2] EUT C 61 E af 10.3.2004, s. 381.

[3] EUT C 305 E af 14.12.2006, s. 250.

--------------------------------------------------